Predkladacia správa

Cieľom predkladaného materiálu je informovať o priebehu a výsledkoch pôsobenia delegácie SR na Svetovom humanitárnom samite v Istanbule v dňoch 22.  – 24. mája 2016. Informácia obsahuje  prehľad o priebehu hlavnej časti podujatia, o sprievodných podujatiach a bilaterálnych stretnutiach prezidenta SR s partnermi zo zúčastnených štátov. 

 Hlavnú časť Svetového humanitárneho samitu predstavoval segment lídrov a nasledujúce plenárne zasadanie, na ktorom sa vrcholní predstavitelia zúčastnených krajín vyjadrovali k najakútnejším otázkam humanitárnej pomoci. V rámci toho deklarovali svoj postoj ku skupine piatich základných zodpovedností (silné globálne líderstvo, podpora dodržiavania noriem medzinárodného humanitárneho práva, neopomenúť nikoho pri poskytovaní humanitárnej pomoci, dosiahnuť reálnu zmenu života ľudí odkázaných na humanitárnu pomoc a investovať do ľudskosti), ktoré sformuloval GT OSN Pan Ki-mun vo svojej správe „Jedno ľudstvo: zdieľaná zodpovednosť“. Druhú hlavnú rovinu priebehu samitu predstavovalo sedem okrúhlych stolov, v rámci ktorých sa účastníci vyjadrovali k užšie vymedzenej téme z oblasti humanitárnej pomoci a mali možnosť deklarovať svoj postoj ku skupine základných záväzkov vypracovaných pre daný okrúhly stôl. Počas samitu okrem toho prebiehalo množstvo špeciálnych (15) a sprievodných podujatí (132) a uskutočnilo sa prezentačné podujatie produktov a služieb firiem a rozličných organizácií, ponúkaných v rámci humanitárnych aktivít. 

Delegáciu SR viedol prezident SR Andrej Kiska. Samitu sa v jeho sprievode zúčastnil aj štátny tajomník ministerstva zahraničných vecí a európskych záležitostí SR Lukáš Parízek. Delegácia SR postupovala v súlade so smernicou schválenou uznesením vlády SR č. 178/2016  dňa 11. mája 2016. 
Predkladaný materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.

